
Camera Deputaţilor

Către,

BIROUL PERMANENT AL

CAMEREI DEPUTATILOR



Vă înaintăm, alăturat, Raportul asupra propunerii legislative privind înfiinţarea, organizarea şi funcţionarea creşei, trimisă Comisiei noastre pentru dezbatere în fond, cu adresa nr.Pl.-x 270 din 9 iunie 2009, înregistrată sub nr.26/494 din 10 iunie 2009.

PREŞEDINTE,
Sulfina BARBU

Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T

asupra propunerii legislative privind înfiinţarea, organizarea şi funcţionarea creşei

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr.Pl.x 270 din 9 iunie 2009, cu dezbaterea pe fond, în procedură obişnuită, a propunerii legislative privind înfiinţarea, organizarea şi funcţionarea creşei.

La întocmirea Raportului s-a avut în vedere: 

- avizul favorabil al Consiliului Legislativ nr.560 din 28.05.2009;

- avizul favorabil al Comisiei juridice, de disciplină şi imunităţi nr.Pl-x 270/2009 din 16 iunie 2009;

- avizul favorabil al Comisiei pentru sănătate şi familie nr.28/167/17 iunie 2009;


- avizul negativ al Comisiei pentru învăţământ, ştiinţă, tineret şi sport nr.29/249 din 17 iunie 2009.
 

Potrivit dispoziţiilor art.75 din Constituţia României, republicată, şi ale art.92 alin.(8) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.

Propunerea legislativă are ca obiect de reglementare înfiinţarea, organizarea şi funcţionarea creşei, ca unitate sanitară, cu personalitate juridică, coordonată metodologic de către direcţiile de sănătate publică judeţene sau a municipiului Bucureşti, creşele asigurând creşterea, educarea şi îngrijirea copiilor cu vârsta până la trei ani.


Preconizând o nouă reglementare în domeniu asupra problematicii vizate, propunerea legislativă are în vedere abrogarea actualei reglementări în domeniu – Legea nr.263/2007 privind înfiinţarea, organizarea şi funcţionarea creşei, în scopul creării unui cadru legal complet şi adecvat acestei instituţii. 


Potrivit Expunerii de motive, reglementarea reprezentată de Legea nr.263/2007 este inadecvată, deoarece, în prezent, creşele din sistemul public sunt organizate ca structuri care oferă servicii sociale specializate, coordonate metodologic de Ministerul Muncii, Familiei şi Egalităţii de Şanse, Ministerul Educaţiei, Cercetării şi Tineretului şi Ministerul Sănătăţii Publice. Or, iniţiatorii propunerii legislative consideră că aceste entităţi trebuie să fie unităţi sanitare, atât pentru faptul că oferă servicii pentru dezvoltarea psiho-motorie a copiilor, cât şi pentru că personalul acestora are o pregătire profesională medicală şi desfăşoară activităţi proprii pediatriei, ramură a medicinii ce studiază esenţial puericultura.

La dezbaterile care au avut loc în şedinţa comisiei din 24 iunie 2009 au participat, în calitate de invitaţi, conform prevederilor art.54 şi 55 din Regulamentul Camerei Deputaţilor, republicat, doamna Oana Badea – secretar de stat în cadrul Ministerului Educaţiei, Cercetării şi Inovării şi doamna Mioara Bogdan – secretar general în cadrul Autorităţii Naţionale pentru Protecţia Copilului.


Ca observaţie cu caracter general, semnalăm că propunerea legislativă nu conţine o serie de reglementări absolut necesare în ceea ce priveşte înfiinţarea, organizarea şi funcţionarea creşelor. S-au avut în vedere următoarele aspecte:
· acreditarea serviciilor sociale furnizate de autorităţile administraţiei publice locale şi a creşelor din sistemul public şi privat;

· întrunirea unor criterii minime de către creşe;

· modalitatea de înscriere a copiilor în creşă;

· contractul de furnizare de servicii ce se încheie între părinţi/reprezentanţii legali ai copiilor şi creşă;

· pachetul de servicii aferente creşelor.

La lucrările Comisiei au fost prezenţi un număr de 23 deputaţi, din totalul de 31 membri ai Comisiei.

Raportul Comisiei a fost adoptat cu majoritate de voturi (1 vot împotrivă şi o abţinere).
În urma examinării intervenţiei legislative şi a opiniilor exprimate de către membrii Comisiei, s-a hotărât, cu majoritate de voturi (1 vot împotrivă şi o abţinere), să se supună plenului Camerei Deputaţilor, respingerea  propunerii legislative privind înfiinţarea, organizarea şi funcţionarea creşei, întrucât, iniţiativa legislativă implică modificarea prevederilor bugetului de stat, sunt aplicabile dispoziţiile art.111 alin.(1) teza a doua din Constituţie, precum şi prevederile art.15 din Legea nr.500/2002 privind finanţele publice, cu modificările ulterioare. 


În raport de obiectul şi conţinutul său, propunerea legislativă face parte din categoria legilor organice.



PREŞEDINTE,



  SECRETAR,


        
Sulfina BARBU
         
Mihai Cristian APOSTOLACHE
Întocmit,

Consilier, Sofia CHELARU

